b'\n_START_ARTICLE_\nRevolu\xc8\x9bia ungar\xc4\x83 din 1956\n_START_SECTION_\nSitua\xc8\x9bia \xc3\xaen pragul revolu\xc8\x9biei\n_START_PARAGRAPH_\n\xc3\x8en 1953 Ungaria a trecut printr-o perioad\xc4\x83 tulbure, extrem de agitat\xc4\x83, provocat\xc4\x83 de excesele conducerii  maghiare staliniste: \xc3\xaen jur de 40.000 de oameni nevinova\xc8\x9bi au fost aresta\xc8\x9bi \xc8\x99i arunca\xc8\x9bi \xc3\xaen pu\xc8\x99c\xc4\x83rie, sub supravegherea poli\xc8\x9biei maghiare \xc3\x81VH; al\xc8\x9bi aproximativ 13.000 de cet\xc4\x83\xc8\x9beni au fost exila\xc8\x9bi \xc3\xaen provincie, cu interdic\xc8\x9bia de a se \xc3\xaentoarce la Budapesta. \xc3\x8entre 1950 \xc8\x99i 1953 un milion de oameni erau sub procedur\xc4\x83 juridic\xc4\x83 ini\xc8\x9biat\xc4\x83 de procuratur\xc4\x83, astfel c\xc4\x83 din doi oameni unul era acuzat. La 5 martie 1953 Stalin a decedat, iar congresul al XX-lea al Partidului Comunist Sovietic s-a delimitat de politica dur\xc4\x83 practicat\xc4\x83 p\xc3\xa2n\xc4\x83 atunci \xc3\xaen toate statele blocului sovietic, cu deosebire \xc3\xaen Ungaria, \xc8\x99i a \xc3\xaenceput procesul de destalinizare. \xc3\x8en luna iunie 1956 secretarul cu probleme ideologice al PCUS, Mihail Suslov, a transmis un mesaj cu dublu \xc3\xaen\xc8\x9beles c\xc4\x83tre conduc\xc4\x83torii unguri: M\xc3\xa1ty\xc3\xa1s R\xc3\xa1kosi trebuie s\xc4\x83 r\xc4\x83m\xc3\xa2n\xc4\x83, dar K\xc3\xa1dar, care reprezint\xc4\x83 nemul\xc8\x9bumirea taberei comuniste loiale, \xc8\x99i care e de origine maghiar\xc4\x83, trebuie adus la conducere; Suslov a men\xc8\x9bionat, de asemenea, c\xc4\x83 sunt prea mul\xc8\x9bi evrei \xc3\xaen  conducerea statului comunist maghiar - ceea ce este anormal, iar prin instalarea la conducere a lui J\xc3\xa1nos K\xc3\xa1d\xc3\xa1r, comuni\xc8\x99tii maghiari pot men\xc8\x9bine domina\xc8\x9bia absolut\xc4\x83 asupra statului ungar \xc8\x99i, \xc3\xaen acela\xc8\x99i timp, s\xc4\x83 evite o criz\xc4\x83 intern\xc4\x83._NEWLINE_\xc3\x8en consecin\xc8\x9b\xc4\x83, la 18 iulie 1956, M\xc3\xa1ty\xc3\xa1s R\xc3\xa1kosi a fost for\xc8\x9bat s\xc4\x83 demisioneze din func\xc8\x9bia de Secretar General al Partidului Comunist, fiind \xc3\xaenlocuit de Ern\xc5\x91 Ger\xc5\x91.\n_START_SECTION_\n\xc3\x8enceputul revolu\xc8\x9biei\n_START_PARAGRAPH_\nPe parcursul anului 1956 v\xc4\x83duva comunistului secui L\xc3\xa1szl\xc3\xb3 Rajk, executat \xc3\xaen 1949 de regimul M\xc3\xa1ty\xc3\xa1s R\xc3\xa1kosi, a ob\xc8\x9binut reabilitarea fostului ei so\xc8\x9b \xc8\x99i aprobarea \xc3\xaenhum\xc4\x83rii osemintelor sale \xc3\xaen cimitirul Kerepesi. Ceremonia respectiv\xc4\x83, cara a avut loc pe 6 octombrie, a fost punctul de plecare a revolu\xc8\x9biei din 1956. _NEWLINE_La 23 octombrie 1956 sute de mii de oameni au cerut demisia guvernului bol\xc8\x99evic opresiv. Drapelul maghiar cu emblema comunist\xc4\x83 a fost dat jos, iar spre seara zilei de 23 octombrie 1956, studen\xc8\x9bii de la Universitatea Tehnic\xc4\x83 au demonstrat pe bulevardul Jozef Bem, afi\xc8\x99\xc3\xa2ndu-\xc8\x99i solidaritatea cu manifestan\xc8\x9bii pro-Gomu\xc5\x82ka din Polonia. Foarte repede studen\xc8\x9bii au reu\xc8\x99it s\xc4\x83-i coopteze \xc8\x99i pe al\xc8\x9bii, cu inten\xc8\x9bia schimb\xc4\x83rii demonstra\xc8\x9biei \xc3\xaen protest. Mul\xc8\x9bi solda\xc8\x9bi maghiari s-au al\xc4\x83turat protestatarilor, sco\xc8\x9b\xc3\xa2ndu-\xc8\x99i steaua sovietic\xc4\x83 de pe \xc8\x99apc\xc4\x83. F\xc4\x83r\xc4\x83 a avea vreun lider, circa 100.000 de demonstran\xc8\x9bi  au traversat Dun\xc4\x83rea spre cl\xc4\x83direa Parlamentului, manifest\xc3\xa2nd pa\xc8\x99nic. Situa\xc8\x9bia s-a schimbat, \xc3\xaens\xc4\x83, dramatic \xc3\xaen momentul c\xc3\xa2nd trupele securit\xc4\x83\xc8\x9bii maghiare, numit\xc4\x83 (\xc3\x81VH), au deschis focul \xc8\x99i au omor\xc3\xa2t sute de demonstran\xc8\x9bi.\n_START_SECTION_\nInterven\xc8\x9bia sovietic\xc4\x83\n_START_PARAGRAPH_\n\xc3\x8en 23 octombrie 1956 Uniunea Sovietic\xc4\x83 a executat o interven\xc8\x9bie militar\xc4\x83 \xc3\xaen Ungaria. Aceast\xc4\x83 interven\xc8\x9bie fusese pl\xc4\x83nuit\xc4\x83 \xc3\xaenc\xc4\x83 din aprilie (atunci c\xc3\xa2nd conducerea sovietic\xc4\x83 a aflat c\xc4\x83 R\xc3\xa1kosi a pl\xc4\x83nuit eliminarea unui mare num\xc4\x83r de intelectuali maghiari, iar Ger\xc5\x91 a pierdut controlul asupra \xc8\x9b\xc4\x83rii, situa\xc8\x9bia intern\xc4\x83 put\xc3\xa2nd deveni exploziv\xc4\x83). Trupele sovietice erau sta\xc8\x9bionate de mai mult\xc4\x83 vreme, \xc3\xaen a\xc8\x99teptare, pe teritoriul Rom\xc3\xa2niei. _NEWLINE_Interven\xc8\x9bia sovietic\xc4\x83 a avut loc pe data 23 octombrie 1956, chiar \xc3\xaen aceea\xc8\x99i zi c\xc3\xa2nd la Budapesta avea loc un mare miting studen\xc8\x9besc - desf\xc4\x83\xc8\x99urat la Universitatea Tehnic\xc4\x83. Timp de 5 zile s-au duc lupte dure \xc3\xaentre studen\xc8\x9bi \xc8\x99i for\xc8\x9bele AVH (poli\xc8\x9bia secret\xc4\x83 maghiar\xc4\x83), ajutate de trupele sovietice (sub pretextul de a ap\xc4\x83ra \xc8\x9bara de invazia NATO). \xc3\x8en aceast\xc4\x83 etap\xc4\x83 trupele sovietice au luptat numai \xc3\xaen Budapesta, neintervenind \xc3\xaen restul \xc8\x9b\xc4\x83rii, iar comandan\xc8\x9bii sovietici negociau cu revolu\xc8\x9bionarii \xc3\xaen cazurile schimburilor de focuri locale. Ungaria era condus\xc4\x83 la acea vreme de un guvern prezidat de reformistul Imre Nagy, un executiv care nu va ob\xc8\x9bine credibilitatea \xc3\xaen fa\xc8\x9ba popula\xc8\x9biei dec\xc3\xa2t \xc3\xaen momentul \xc3\xaen care va negocia statutul trupelor sovietice de pe teritoriul ungar. La 30 octombrie 1956 sovieticii mimeaz\xc4\x83 inten\xc8\x9bia de negociere, iar la 3 noiembrie \xc3\xae\xc8\x99i schimb\xc4\x83 radical pozi\xc8\x9bia, proced\xc3\xa2nd la ocuparea prin for\xc8\x9b\xc4\x83 miltar\xc4\x83 a Budapestei. Imre Nagy a fost \xc3\xaenlocuit, iar \xc3\xaen fruntea guvernului a fost pus J\xc3\xa1nos K\xc3\xa1d\xc3\xa1r. Insurec\xc8\x9bia s-a soldat cu mii de mor\xc8\x9bi, 13.000 de r\xc4\x83ni\xc8\x9bi, cu deportarea a 16.000 de persoane \xc8\x99i exilarea a peste 100.000.\n_START_SECTION_\nGuvernul Imre Nagy (23 octombrie - 4 noiembrie 1956)\n_START_PARAGRAPH_\nImre Nagy a fost desemnat ca prim-ministru de partidul comunist maghiar, dar mul\xc8\x9bi dintre sus\xc8\x9bin\xc4\x83torii lui ini\xc8\x9biali crez\xc3\xa2nd, \xc3\xaen mod gre\xc8\x99it, c\xc4\x83 va sus\xc8\x9bine o linie politic\xc4\x83 agresiv\xc4\x83 - la fel ca Ern\xc5\x91 Ger\xc5\x91 sau ca Andr\xc3\xa1s Heged\xc5\xb1s, care a declarat starea de necesitate \xc8\x99i care au aprobaat intrarea trupelor sovietice \xc3\xaen Ungaria - l-au denun\xc8\x9bat ca tr\xc4\x83dator. Foarte repede, \xc3\xaens\xc4\x83, a devenit evident faptul c\xc4\x83 Imre Nagy era \xc3\xaempotriva interven\xc8\x9biei trupelor Armatei Ro\xc8\x99ii, mai ales c\xc4\x83 acesta primise asigur\xc4\x83ri (care s-au dovedit, \xc3\xaen final, mincinoase) de la Yuri Andropov c\xc4\x83 Uniunea Sovietic\xc4\x83 nu va utiliza violen\xc8\x9ba pentru stopa revolu\xc8\x9bia maghiar\xc4\x83._NEWLINE_\xc3\x8en cursul revolu\xc8\x9biei, mul\xc8\x9bi politicieni aresta\xc8\x9bi, inclusiv \xc3\xaenal\xc8\x9bi prela\xc8\x9bi ai Bisericii, precum cardinalul J\xc3\xb3zsef Mindszenty, au fost elibera\xc8\x9bi. \xc3\x8en acele zile au reap\xc4\x83rut pe scena politic\xc4\x83 partide politice care fuseser\xc4\x83 interzise \xc3\xaen perioada 1945-1949, Ungaria av\xc3\xa2nd chiar inten\xc8\x9bia s\xc4\x83 declare ie\xc8\x99irea din Pactul de la Var\xc8\x99ovia.'